Dogtertjie (4) oorleef ses verdieping valŉ Vierjarige dogtertjie het Woensdag ses verdiepings uit ŉ woonstel in Bloemfontein geval en dit oorleef, het paramedici gesê. André Visser, woordvoerder vir ER24, het gesê die dogtertjie van Navilsig het ŉ gebreekte arm, verskeie skrape en kneusplekke en moontlik rug- en nekbeserings opgedoen. “Sy is in die Mediclinic in Bloemfontein opgeneem in ŉ kritieke, maar stabiele toestand.” Visser sê die dogtertjie was glo besig om in die woonstel te speel toe haar ouers ŉ ruit hoor breek het. “Die ouers het ondersoek ingestel en uitgevind dat die dogtertjie ses verdiepings ver grond toe geval het,” het hy gesê.